Vrou (70) sterf na skok van huisroofŉ Bejaarde vrou van Bedfordview aan die Oos-Rand is dood nadat sy en haar man deur drie rowers oorval en vasgebind is. LookLocal berig dat die vrou glo deur drie mans van die winkel na haar huis in Klopperpark agtervolg is. Die mans het ŉ geweer en messe uitgeruk en die vrou, haar man en twee huiswerkers vasgebind. Sers. Mduduzi Nhlabathi, ŉ polisiewoordvoerder, sê die rowers het met die egpaar se motor, televisie en ander huishoudelike goedere gevlug. Nhlabathi sê die man het kort nadat die rowers gevlug het besef sy vrou reageer nie. Sy is op die toneel dood verklaar. Nhlabathi sê die oorsaak van die vrou se dood is nog nie bekend nie. “Ons vermoed dat die vrou gesterf het weens skok wat deur die huisroof veroorsaak is.”